**Startuoliams: 400 investuotojų dėmesys ir rekordinės 3 mln. eurų investicijos**

**Vilniuje beveik pusė šimto startuolių spalio 3 d. turės išskirtinę progą prisistatyti daugiau nei 400 tarptautinių investuotojų kasmetiniame „Pitch Battle“ konkurse, kurio laimėtojams atsivers naujos investicijų pritraukimo galimybės. Startuolių pasirodymų kovos – „Pitch Battle“ – vyks didžiausio ir svarbiausio startuolių renginio Lietuvoje „Startup Fair. Pulse 2024“ metu. „Pitch Battle“ prizinis fondas siekia rekordinius 3 mln. eurų – tiek į pasirinktą vieną ar kelis startuolius yra pasirengę investuoti renginio partneriai.**

„Lietuvos startuolių ekosistema yra viena sparčiausiai augančių regione. Iš viso Lietuvos startuoliai praėjusiais metais pritraukė 272 mln. eurų investicijų, kurios padeda vystyti inovatyvius sprendimus, kurti aukštos pridėtinės vertės darbo vietas ir taip prisideda prie šalies ekonomikos augimo. Kasmetinis jau tradicija tapęs „Startup Fair“ renginys atspindi Lietuvos startuolių ekosistemos potencialą, o kartu ir prisideda prie jo didinimo, atverdamas naujas investicijų pritraukimo ir tarptautinio bendradarbiavimo galimybes mūsų šalies inovacijų kūrėjams“, – sako ekonomikos ir inovacijų ministrė Aušrinė Armonaitė.

Pasak organizatorių, renginyje vyksiančio „Pitch Battle“ konkurso dalyviai ne tik galės pristatyti savo idėjas plačiai tarptautinei auditorijai, pritraukti investicijų verslo auginimui, bet ir laimėti specialius renginio partnerių įsteigtus prizus, kurie taip pat prisidės prie startuolių vystymo.

„Tai išties puiki proga inovacijų kūrėjams gauti reikšmingą postūmį savo idėjų įgyvendinimui. „Startup Fair“ renginys kasmet sulaukia vis didesnio investuotojų dėmesio ir pritraukia vis daugiau dalyvių, o tuo pačiu atveria startuoliams daugiau galimybių“, – sako Inovacijų agentūros „Startup Lithuania“ skyriaus vadovė Karolina Urbonaitė.

Į „Pitch Battle” konkurso metu pasirinktą vieną ar kelis startuolius planuoja investuoti Lietuvos verslo angelų tinklas „LitBAN”, ankstyvosios stadijos investicijų fondas „Coinvest Capital“ ir „Baltic Sandbox Ventures“ fondas, investuojantis į ankstyvosios stadijos giliųjų technologijų, dvigubos paskirties bei gyvybės mokslų sprendimus. Bendra investicijų suma gali siekti net 3 mln. eurų, priklausomai nuo konkrečių pasirinktų startuolių poreikių, stadijos, kuriamo produkto ar paslaugos inovatyvumo bei kitų parametrų.

„Lietuvos verslo angelų tinklas nuolat ieško startuolių į kuriuos galėtų ir norėtų investuoti mūsų nariai. Tikime, kad „Startup Fair” metu scenoje pamatysime naujų, perspektyvių startuolių prisistatymus ir galbūt mūsų nariai išsirinks net ne vieną, o kelis startuolius, kuriems pasiūlys investicijas. Tad kviečiu startuolius aplikuoti į konkursą ir kuo geriau pasirodyti, kad sulaukti investuotojų susidomėjimo, – sako „LitBAN” vadovė Roberta Rudokienė.

Be galimybės pritraukti investiciją, „Pitch Battle” dalyvių laukia ir kiti vertingi prizai. Pavyzdžiui, vienas iš finalininkų bus pakviestas į „Startup Lithuania“ kartu su pasauline inovacijų platforma „Plug and Play“ įgyvendinamą akceleratorių su galimybe gauti iki 150 tūkst. eurų siekiantį finansavimą bei toliau akseleruotis Silicio slėnyje vykdomoje „GOAL” programoje.

Praėjusiais metais „Pitch Battle“ nugalėtoju tapo Estijos startuolis „Vocal Image“, kuris vysto dirbtiniu intelektu paremtą programėlę, padedančią ugdyti vokalinius įgūdžius viešajam kalbėjimui ir asmeniniam tobulėjimui.

Šiemet „Startup Lithuania“ organizuojamame kasmetiniame „Startup Fair“ renginyje laukiama rekordinio svečių skaičiaus – planuojama, kad jų susirinks daugiau nei 2000. Be prisistatymo investuotojams „Pitch Battle“ konkurse, startuolių renginyje taip pat netrūks tinklaveikos galimybių, verslo ir investuotojų susitikimų, įtraukiančių pranešimų bei diskusijų iš daugiau nei 60 tarptautinės startuolių ekosistemos dalyvių.

„Startup Fair. Pulse 2024“ renginys, kurio viena iš dalių yra „Pitch Battle“ konkursas, vyks šių metų spalio 3 d. Paupio turguje Vilniuje. Kino teatre „Cinema Pasaka“ įsikursiančią „Pitch Battle“ erdvę remia Vilniaus miesto verslo ir turizmo plėtros agentūros „Go Vilnius“ kuruojama pažangiųjų technologijų sektoriaus platforma „Vilnius TechFusion“.

Daugiau informacijos renginio interneto svetainėje – [www.startupfair.lt](http://www.startupfair.lt).